Virallinen lehti nro C 320 , 28/10/1996 s. 0192



B4-0994, 1024, 1039, 1043, 1058 ja 1073/96 Päätöslauselma Kyproksen tilanteesta Euroopan parlamentti, joka - ottaa huomioon aiemmat Kyproksen tilanteesta antamansa päätöslauselmat ja 12. heinäkuuta 1995 antamansa päätöslauselman Kyproksen Euroopan unionin jäsenyyttä koskevasta hakemuksesta ((EYVL C 249, 25.9.1995, s. 74)), A. on syvästi järkyttynyt Turkin miehittämän Kyproksen osan turvallisuusjoukkojen suorittamista surmatöistä saaren yhdistämisen puolesta pidetyn rauhanomaisen mielenosoituksen aikana elokuussa 1996; tapahtuman yhteydessä kaksi kyproksenkreikkalaista menetti henkensä ja useita loukkaantui, mukaan lukien kaksi YK:n rauhanturvaajaa, B. katsoo, että turkkilainen osapuoli järjesti asevoimiensa ja mainitun laittoman järjestön avustamana suurella joukolla niin sanottuja vastamielenosoituksia, C. katsoo, että huomattava joukko rautatangoin ja terävin sauvoin aseistautuneista turkkilaisen «Harmaat sudet»-äärijärjestön jäseniä oli tullut Turkista tarkoituksenaan suorittaa väkivallantekoja «vastamielenosoitusten» nimissä levittäen näin väärää kuvaa, että kyproksenkreikkalaiset ja -turkkilaiset eivät voi elää sovussa keskenään, D. katsoo, että Kyproksen hallituksen ilmoituksen mukaan Denktash-järjestön jäsenen, joka ilmeisesti osallistui kyproksenkreikkalaisen Solomon Solomoun murhaan, henkilöllisyys on paljastettu, E. katsoo, että kaikki hallitukset ja kansainväliset elimet ovat sanoutuneet irti näistä traagisista tapahtumista ja tuominneet ne, F. katsoo, että asiaan on kiireesti löydettävä oikeudenmukainen ja kestävä ratkaisu, joka perustuu kansainväliseen oikeuteen ja YK:n päätöslauselmiin ja on yhteisön säännöstön mukainen; 1. Tuomitsee turkkilaisten miehitysjoukkojen ja laittoman Denktash-järjestön vastuulla olevan kahden nuoren kyproksenkreikkalaisen murhan ja ilmaisee tukensa uhrien omaisille; 2. Ilmaisee syvän huolensa siitä, että mainitut joukot ovat käyttäneet aseitaan silmittömään väkivaltaan; 3. Tuomitsee turkkilaisen «Harmaat sudet» -äärijärjestön toimimisen Kyproksella aseistamattomia mielenosoittajia vastaan ja katsoo, että kyseinen politiikka vaarantaa rauhan ja turvallisuuden Kyproksella; 4. Vaatii Turkilta yhteistyötä kaikkien tarvittavien toimenpiteiden toteuttamiseksi, jotta kaikki näihin murhiin ja aseettomien mielenosoittajien ampumisiin osallistuneet henkilöt tunnistetaan, pidätetään ja saatetaan oikeuden eteen; 5. Pyytää YK:lta yhteistyötä näistä rikoksista vastuussa olevien löytämiseksi; 6. Pyytää neuvostoa ja komissiota kehittämään kiireellisesti toimintamekanismejaan ja yhteisiä aloitteitaan Kyproksen ongelman ratkaisemiseksi pitäen mielessään edellä mainitun päätöslauselmansa 19 kohdan; 7. On tyytyväinen puheenjohtajamaa Irlannin päätökseen säilyttää Kyproksen asioista vastaavan EU:n erityisedustajan tehtävä ja pyytää tässä yhteydessä neuvostoa tekemään kaikkensa koordinoidakseen YK:n, Ison-Britannian ja USA:n edustajia tehokkaampaan yhteiseen toimintaan, ja kehottaa neuvoston puheenjohtajamaan Kyproksen edustajaa, suurlähettiläs Kester Heaslipia antamaan myös parlamentille tietoja alueelle kesän aikana tekemästään vierailusta; 8. Tukee Kyproksen hallituksen ehdotusta saaren demilitarisoinnista ja pyytää Turkkia vetämään pois miehitysjoukkonsa ja noudattamaan Kyprosta koskevia YK:n päätöslauselmia; 9. Vetoaa Kyproksen hallitukseen ja Kyproksen turkkilaisen yhteisön johtoon rauhanomaisen ja oikeudenmukaisen ratkaisun löytämiseksi Kyproksen ongelmaan asiaa koskevien YK:n turvallisuusneuvoston päätöslauselmien mukaisesti; 10. Valittaa niitä lukuisia tapahtumia puolueettomalla alueella, jotka ovat johtaneet uhreihin molemmin puolin demarkaatiolinjaa; 11. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille sekä Kyproksen ja Turkin hallitukselle ja parlamentille ja Yhdistyneille kansakunnille.